
150 rokov histórie spoločnosti Henkel v novej knihe

Düsseldorf – Spoločnosť Henkel bola založená v roku 1876 a tento rok oslavuje 150. výročie svojho vzniku. Tento významný míľnik nám pripomína jej dlhú a rozmanitú históriu. Pri príležitosti blížiaceho sa výročia sa prof. Dr. Joachim Scholtyseck, profesor moderných a súčasných dejín na Univerzite v Bonne, niekoľko rokov venoval komplexnému vedeckému výskumu vývoja spoločnosti Henkel. Vo svojom nezávislom výskume sleduje jej premenu z lokálneho výrobcu pracích prostriedkov na globálnu spoločnosť kótovanú na burze.
„Naša história ukazuje, na čom Henkel stavia dodnes: na sile inovatívnosti, priekopníckom duchu, zodpovednosti a silnom pocite spolupatričnosti. Sme jednou z mála rodinných spoločností v indexe DAX, preto je pre nás mimoriadne dôležité uchovávať našu históriu a odovzdávať ju ďalej. Prof. Dr. Scholtyseck vo svojej knihe prináša nielen prvý ucelený pohľad na život a dielo zakladateľa našej spoločnosti Fritza Henkela, ale zachytáva aj náš vývoj z výrobcu pracích prostriedkov na globálnu spoločnosť, ktorou sme dnes. Zároveň poukazuje na dôležitú úlohu, ktorú v rozvoji spoločnosti zohráva už piata generácia rodiny Henkelovcov,“ uviedla Simone Bagel-Trah, predsedníčka dozornej rady a výboru akcionárov spoločnosti Henkel.
„150 rokov spoločnosti Henkel predstavuje 150 rokov inovácií, podnikavosti a zodpovednosti, na čo sme veľmi hrdí. Táto komplexná štúdia vývoja spoločnosti Henkel v rôznych historických obdobiach podčiarkuje náš záväzok otvorene a transparentne komunikovať o našej histórii vrátane jej náročných období. Nie je to pre nás len ohliadnutie sa za minulosťou, ale aj východisko pre náš ďalší rozvoj, v ktorom sa jednoznačne zameriavame na dlhodobý a všestranný rast,“ uviedol Carsten Knobel, generálny riaditeľ spoločnosti Henkel.
Spoločnosť Henkel v priebehu histórie
História spoločnosti Henkel siaha od jej založenia v roku 1876 cez uvedenie prvého samočinného pracieho prostriedku Persil na trh v roku 1907 a zriadenie sídla v Düsseldorfe až po začiatky medzinárodnej expanzie so založením prvej zahraničnej dcérskej spoločnosti v roku 1913. Dnes je Henkel s tržbami viac ako 20 miliárd eur a približne 50 000 zamestnancami svetovým lídrom v oblasti Adhesive Technologies a v mnohých krajinách zastáva popredné miesto na trhu v oblasti Consumer Brands.
Kniha z vydavateľstva C.H. Beck na približne 860 stranách s viac ako 150 historickými a súčasnými ilustráciami približuje vývoj spoločnosti a ponúka jedinečný pohľad na jeden a pol storočia jej histórie.
Prof. Dr. Joachim Scholtyseck vo svojej štúdii z pohľadu historika skúma kľúčové faktory úspechu, ktoré premenili „start-up“ Fritza Henkela na dnešnú globálnu korporáciu. Štúdia sa venuje aj náročnejším kapitolám: približuje obdobie nacionálneho socializmu, hospodárske prepojenia, zapojenie do „arizácie“ a využívanie nútenej práce cudzincov. Prof. Dr. Scholtyseck opisuje toto obdobie kriticky a s ohľadom na jeho zložitosť. Zároveň ukazuje, ako Henkel po roku 1945 prevzal zodpovednosť, vyrovnal sa so svojou minulosťou a vytvoril kultúru otvoreného dialógu o svojej minulosti. 
„Fascinuje ma, ako sa Henkel počas 150 rokov opakovane menil a nachádzal nové smerovanie – vždy v kontexte zásadných hospodárskych a spoločenských zmien svojej doby. História spoločnosti odráža strategické rozhodnutia, ktoré Henkel formujú dodnes,“ uviedol prof. Dr. Joachim Scholtyseck, profesor moderných a súčasných dejín na Univerzite v Bonne.
Vydanie knihy
Publikácia „Henkel: Od výrobcu pracích prostriedkov ku globálnemu hráčovi“ vyšla 9. júla 2026 vo vydavateľstve C.H. Beck (pevná väzba, 860 strán, 155 ilustrácií, ISBN 978-3-406-83062-4).
Kľúčové míľniky histórie spoločnosti Henkel nájdete tu: História spoločnosti Henkel
O spoločnosti Henkel
Spoločnosť Henkel so svojimi značkami, inováciami a technológiami zastáva vedúce pozície na svetových trhoch v priemyselnom aj spotrebiteľskom segmente. Divízia Adhesive Technologies je globálnym lídrom na trhu lepidiel, tmelov a povrchových úprav. Prostredníctvom divízie Consumer Brands spoločnosť zastáva vedúce pozície najmä v oblastiach pracích a čistiacich prostriedkov pre domácnosť a vlasovej kozmetiky na mnohých trhoch a v rôznych kategóriách po celom svete. Tri najsilnejšie značky spoločnosti sú Loctite, Persil a Schwarzkopf. V hospodárskom roku 2025 spoločnosť Henkel vykázala tržby vo výške približne 20,5 miliardy eur a upravený prevádzkový zisk približne 3,0 miliardy eur. Prioritné akcie spoločnosti Henkel sú kótované v nemeckom akciovom indexe DAX. Udržateľnosť má v spoločnosti Henkel dlhú tradíciu a firma má jasne definovanú stratégiu udržateľnosti s konkrétnymi cieľmi. Spoločnosť Henkel bola založená v roku 1876 a dnes zamestnáva rozmanitý tím približne 50 000 ľudí na celom svete – spojených silnou firemnou kultúrou, spoločnými hodnotami a spoločným poslaním: „Priekopníci srdcom pre dobro budúcich generácií.“ Viac informácií nájdete na www.henkel.com
Fotografický materiál je k dispozícii na www.henkel.com/press
O spoločnosti Henkel Slovensko
HENKEL SLOVENSKO spol. s r. o. pôsobí na slovenskom trhu od roku 1991 a zastrešuje obe obchodné divízie spoločnosti – Henkel Consumer Brands a Henkel Adhesive Technologies. Významnou súčasťou je aj GBS+ Bratislava – najväčšia expertná pobočka skupiny Henkel na svete. Od svojho založenia v roku 2006 poskytuje služby naprieč Európou a ďalšími regiónmi vo viac ako 30 jazykoch a zamestnáva vyše 1 800 odborníkov. Spolu s lokálnym obchodným zastúpením, ktoré ponúka viac než 50 značiek, má Henkel na Slovensku viac ako 2 000 zamestnancov. Spoločnosť je deväť rokov po sebe ocenená titulom Najzamestnávateľ v kategórii Centrá zdieľaných služieb. Taktiež získala množstvo uznaní za svoj prístup k diverzite, rovnosti a inklúzii, udržateľnosti, starostlivosti o zdravie zamestnancov a inovatívnej komunikácii. Viac informácií nájdete na stránke www.henkel.sk.

